Številka: 09501-2/2021/4

Datum: 23. 12. 2021

Na podlagi prvega odstavka 6. člena Zakona o romski skupnosti v Republiki Sloveniji (Uradni   
list RS, št. 33/07) in 21. člena Zakona o Vladi Republike Slovenije (Uradni list RS,   
št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na 108. redni seji dne 23. 12. 2021 pod točko 1.12 sprejela naslednji

S K L E P :

1. Vlada Republike Slovenije je sprejela Nacionalni program ukrepov Vlade Republike Slovenije za Rome za obdobje 2021–2030.
2. Za izvajanje ukrepov in spremljanje njihovega uresničevanja se na pristojnih ministrstvih zadolžijo državni sekretarji (koordinatorji). Za koordinacijo dela v zvezi z izvajanjem ukrepov in njihovim spremljanjem znotraj ministrstev ter za sodelovanje z Uradom Vlade Republike Slovenije za narodnosti pristojna ministrstva imenujejo tudi kontaktne osebe. O imenovanih koordinatorjih in kontaktnih osebah pristojna ministrstva obvestijo Urad Vlade Republike Slovenije za narodnosti v roku 14 dni po sprejemu tega programa. Kontaktno osebo imenuje tudi Stanovanjski sklad Republike Slovenije, javni sklad.
3. Urad Vlade Republike Slovenije za narodnosti k imenovanju koordinatorja, ki bo vez med ukrepi oziroma aktivnostmi na lokalni ravni in aktivnostmi romske skupnosti ter vladnim programom ukrepov in bo v rednem stiku z uradom, pozove tudi občine, kjer živijo Romi, in Svet romske skupnosti Republike Slovenije.
4. Pristojni nosilci ukrepov iz programa iz 1. točke tega sklepa v skladu z drugim odstavkom   
   6. člena Zakona o romski skupnosti v Republiki Sloveniji pošljejo sprejete podrobne področne programe Uradu Vlade Republike Slovenije za narodnosti do 30. junija 2022.

Mag. Janja Garvas Hočevar

vršilka dolžnosti generalnega sekretarja

Priloga:

* Nacionalni program ukrepov Vlade Republike Slovenije za Rome za obdobje 2021–2030

Prejmejo:

* ministrstva
* vladne službe
* Stanovanjski sklad Republike Slovenije, javni sklad